Predkladacia správa

k návrhu zákona o zaobchádzaní s chemickými látkami, ktoré možno použiť na nezákonnú  výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

     Podnet
     Úloha č. 3 v mesiaci marec z plánu legislatívnych úloh vlády Slovenskej republiky na rok 2003.

     Potreba
     Hlavný dôvod na predloženie návrhu zákona vyplynul z analýzy zákona č. 268/2000 Z.z. v ktorom bol zavedený pojem prekurzory, ktorý v predmetnej oblasti európske predpisy nepoužívajú.  Po posúdení citovaného zákona expertka EK odporučila, aby Slovenská republika podobne ako ostatné  krajiny EÚ, zmenila názov predmetného zákona v súlade s nariadeniami a smernicami EÚ tak, aby bolo už z názvu zákona jasné, že upravuje iba zaobchádzanie s presne vydefinovanými chemickými látkami uvedenými v zozname. Vzhľadom na uvedené, ako aj z dôvodu, že po schválení zákona č. 268/2000 Z.z. bolo na úrovni EÚ prijatých deväť nových smerníc a nariadení, ktorými sa doplňovali tie, ktoré boli do predmetného zákona premietnuté, je nevyhnutné vypracovať nový návrh zákona pre oblasť chemických látok, ktoré možno použiť na nezákonnú výrobu omamných látok a psychotropných látok.

     Stručný obsah
     Návrh zákona upravuje podmienky na výrobu, uvádzanie do obehu a používanie chemických látok, ktoré možno použiť na nezákonnu výrobu omamných látok a psychotropných látok vrátane ich vývozu a tranzitu tak, aby sa zabránilo ich zneužívaniu na nezákonnú výrobu návykových látok. Zákon ďalej upravuje povinnosti subjektov zaobchadzajúcich s určenými látkami, sankcie za porušenie ustanovení tohto zákona a pôsobnosť orgánov štátnej správy vo veciach určených látok. Pre informáciu je k návrhu vyhlášky priložený aj návrh vykonávacej vyhlášky Ministerstva hospodárstva SR, ktorou sa vykonávajú niektoré ustanovenia predkladaného zákona. Pre informáciu je k návrhu zákona priložený aj návrh vykonávacej vyhlášky.

     Stručné zhrnutie očakávaného dopadu
     Realizácia návrhu zákona nebude mať dopad na štátny rozpočet.

     Ďalšie kroky, ak je predpoklad, že ich schválenie materiálu vyvolá
     Schválenie zákona nevyvolá uskutočnenie organizačných, materiálno-technických alebo personálnych zmien.

     Hromadná pripomienka 300 a viac fyzických alebo právnických osôb, resp. sumár vyššieho počtu obsahovo príbuzných pripomienok, ak boli vznesené
     Takáto pripomienka nebola vznesená.

Prerokovanie materiálu
     Materiál bol predložený na rokovanie Legislatívnej rady vlády Slovenskej republiky dňa 28. januára 2003, ktorá ho prerokovala a schválila s pripomienkami, ktoré sú v predloženom novom znení návrhu zákona zapracované a na rokovanie vlády sa návrh zákona predkladá bez rozporov. 
      Materiál nie je potrebné prerokovať v Rade hospodárskej a sociálnej dohody, nakoľko oproti zákonu 268/2000 Z. z., ktorý bude schválením tohoto zákona zrušený, nezakladá nové povinnosti prevádzkovateľov.

     Či má byť materiál predložený inému orgánu
     Vláda Slovenskej republiky je povinná predložiť stanovisko k návrhu zákona predsedovi   Národnej rady Slovenskej republiky.

     Či je materiál potrebné prerokovať do určitého termínu
     Návrh zákona je potrebné prerokovať vo vláde Slovenskej republiky do marca  2003.

     Dôvod nesprístupnenia, ak materiál nemožno sprístupniť podľa zákona
     Materiál podlieha sprístupneniu podľa zákona.